Supra hoor oor toekomsSupra Mahumapelo, premier van Noordwes. Foto: ANA Die ANC se provinsiale uitvoerende komitee in Noordwes het Woensdag gesê hy het besluit dat Supra Mahumapelo, premier van Noordwes, in sy amp sal aanbly. “Die komitee het vanoggend besluit dat comrade Supra nêrens heen gaan nie,” het Zanele Mphafudi, die waarnemende streeksvoorsitter van dr. Kenneth Kaunda- streek, gesê. Die komitee het Woensdag lank vergader om Mahumapelo se posisie te bespreek. Mphafudi het gesê die komitee sal in gesprek tree met die ANC se nasionale komitee om dié besluit te bespreek. Dié nuwe verwikkelinge volg nadat Mahumapelo Dinsdagaand aan die SAUK gesê het hy sal teen Woensdagmiddag “die voormalige premier van Noordwes” wees. Ure vroeër het Mahumapelo in sy provinsiale begrotingsrede bevestig hy sal voor Vrydag “ŉ brief aan die speaker van die wetgewer oorhandig”. Hoewel hy nie uitgebrei het oor wat die inhoud van die brief sal behels nie, is daar wyd verwag dat dit sy amptelike bedanking sal wees ná weke lange volgehoue druk uit alle oorde dat hy moet bedank. Betogers het weke lank aan gewelddadige protesoptredes deelgeneem om te eis dat Mahumapelo sy tasse pak. Inwoners beskuldig die premier van korrupsie, wat hulle meen die rede is vir die swak toestand waarin die provinsie verkeer. Op talle plekke is daar ŉ ooglopende gebrek aan basiese dienste soos water en sanitasie. Betogers is ook ontevrede oor die provinsiale regering se onvermoë om werkskepping in die provinsie te bevorder. Mahumapelo het verwarrende kriptiese boodskappe in sy begrotingsrede gegee. “In sommige kritieke gevalle in ons lewe word daar op ons as lid van die mensdom ŉ beroep gedoen om die essensie van die afwesigheid van teenwoordigheid te skep. Dit is daarom dat ek binne die konteks van hierdie essensie van afwesigheid van teenwoordigheid en in volle ooreenstemming met die grondwet vir die speaker sal skryf met hierdie onderneming voor Vrydag vandeesweek,” het hy gesê. Laat Dinsdagaand het die ANC gesê hy aanvaar Mahumapelo se besluit om vrywillig van sy amp afstand te doen, maar die ANC meen hy kon nie dié besluit neem sonder om eers hul goedkeuring te kry nie. Mahumapelo (49) het op 21 Mei 2014 die vyfde premier van Noordwes geword. Hy het Thandi Modise opgevolg.